ליסה בלאנט רוצ'סטר

לינה בלאנט רוצ'טסר (באנגלית: Lisa Blunt Rochester; נולדה ב-10 בפברואר 1962) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס היחיד של מדינת דלאוור מאז 2017, יום כינון הקונגרס ה-115 של ארצות הברית.

ביוגרפיה 
ליסה בלאנט נולדה בפילדלפיה שבפנסילבניה ב-10 בפברואר 1962, וב-1969 עברה משפחתה לווילמינגטון שבדלאוור. אביה, טד בלאנט, כיהן במועצת עיריית וילמינגטון, בין היתר כנשיא המועצה. אמה, אליס לה טרל, עבדה בעסקי קמעונאות. בלאנט רוצ'סטר למדה באקדמיית פדואה והחלה את לימודיה הגבוהים בקולג' אוניברסיטת וילנובה. היא לא יכלה לממן בכוחות עצמה את שכר הלימוד לאוניברסיטה, ובעקבות זאת עזבה לאוניברסיטת דלאוור בשנתה השנייה כסטודנטית. בהמשך עזבה את ארצות הברית והיגרה לאירופה, ובהמשך קיבלה תואר ראשון ביחסים בינלאומיים מאוניברסיטת פיירלי דיקינסון שבניו ג'רזי ותואר שני במדיניות ציבורית מאוניברסיטת דלאוור.

ב-1989 החלה בלאנט רוצ'סטר להתמחות אצל טום קרפר, שכיהן אז כחבר בית הנבחרים של ארצות הברית מטעם מחוז הקונגרס היחיד של מדינת דלאוור. לאחר ההתמחות המשיכה לעבוד בסגל של קרפר, ועבדה בצוות המעבר שלו כאשר זה נבחר לתפקיד מושל דלאוור. קארפר מינה אותה ב-1993 לסגנית מזכיר המחלקה לשירותי בריאות ורווחה של דלאוור וב-1998 מונתה למזכירת המחלקה. המושלת רות אן מינר מינתה את בלאנט רוצ'סטר למנהלת כוח האדם של מדינה ב-2001.

ב-2004 עזבה בלאנט רוצ'סטר את השירות הציבורי בדלאוור והתמנתה לתפקיד יושבת ראש הליגה העירונית המטרופוליטית וילמינגטון. ב-2006 נישאה לצ'ארלס רוצ'טסר, שהלך לעולמו ב-2014.

במהלך בחירות 2016 בארצות הברית הודיעה על התמודדותה לבית הנבחרים מטעם מחוז הקונגרס הבודד של דלאוור. ב-13 בספטמבר 2016 זכתה במועמדות המפלגה הדמוקרטית לתפקיד ובבחירות הכלליות ניצחה ב-8 בנובמבר, יום הבחירות לנשיאות ארצות הברית 2016. כאשר הושבעה לתפקידה ב-3 בינואר 2017, הייתה לאישה הראשונה והאישה האפרו-אמריקאית הראשונה לייצג את דלאוור בקונגרס של ארצות הברית.

ב-21 ביוני 2023 הכריזה בלאנט רוצ'סטר כי תתמודד בבחירות 2024 אל הסנאט של ארצות הברית, בעקבות פרישתו של הסנאטור טום קרפר. קרפר הביע את תמיכתו בבלאנט רוצ'סטר כיורשתו כבר במהלך מסיבת העיתונאים בה הודיע על פרישתו מהסנאט, מה שהציב את בלאנט רוצ'סטר כמועמדת המובילה של המפלגה הדמוקרטית לסנאט עוד לפני הבחירות המקדימות. אם תיבחר, היא תהיה האישה האפרו-אמריקאית השלישית בלבד בסנאט, לאחר קרול מוזלי בראון וקמלה האריס.

קישורים חיצוניים

הערות שוליים 

חברי בית הנבחרים של ארצות הברית מדלאוור
חברי הקונגרס ה-115 של ארצות הברית
חברי הקונגרס ה-116 של ארצות הברית
חברי הקונגרס ה-117 של ארצות הברית
חברי הקונגרס ה-118 של ארצות הברית
חברות בית הנבחרים של ארצות הברית מטעם המפלגה הדמוקרטית
חברי בית הנבחרים של ארצות הברית מטעם המפלגה הדמוקרטית
וילמינגטון (דלאוור): אישים
אפרו-אמריקאיות חברות בית הנבחרים של ארצות הברית
אפרו-אמריקאים חברי בית הנבחרים של ארצות הברית
אמריקאיות שנולדו ב-1962
אמריקאים שנולדו ב-1962